- Vi kan ikke se, hvordan det skal blive bedre. Det er reaktionen fra Christina Windau Hay Lund, nordjysk kredsforkvinde for sygeplejerskerne (DSR). Sophie Løhde, sundhedsminister (V) har netop fremlagt detaljerne i regeringens akutplan . Der er ellers afsat to milliarder kroner over to år til blandt andet at nedbringe de nærmest kilometerlange ventetider. Det betyder, at det personale, der har skreget på nye kolleger, skal operere tre procent flere næste år - på landsplan. Det bliver 10.000 nye operationer. En farlig vej Christina Windau Hay Lund kalder det en 'farlig vej at gå' blandt andet, fordi der fremover bliver mindre forskning. - Forskning i sygepleje er så vigtigt i forhold til at sikre kvalitet og udvikling i plejen - så det er jo at sende et signal om, at det nu ikke er vigtigt, lyder kritikken. Hovedet på sømmet - trods den milliarddyre akutpakke - er: - Vi er ikke nok. - Nu beder man nogle, der er mega presset, om at arbejde endnu mere. Det er ikke godt nok, lyder det videre. Løn er afgørende Idéen om mindre forskning er fordi, der skal være mindre papirarbejde og mere tid til patienterne. Derudover vil der de næste par år ikke være modregning i efterlønnen, så de såkaldte seniorer kan hjælpe med arbejdsbyrden. Men flugten fortsætter fra sygehusene, og pengene forslår som skrædder i helvede, hvis der ikke kommer styr på én altovervejende ting, mener kredsformanden: - Sygeplejersker søger steder hen, hvor lønnen er bedre. Unge kigger på uddannelser, hvor lønnen er god. Og derfor kan politikerne ikke bare lukke øjnene for det her med lønnen. 'Kig ud på sygehusene!' Det bakkes op af sundhedsøkonom Jes Søgaard, der ikke er imponeret. - Det er lønnen, der kan være den mekanisme, der begynder at vende udviklingen, så sygeplejerskerne vender tilbage til sygehusene. Når de gør det, så bliver arbejdsforholdene også bedre for dem, der er der, siger Jes Søgaard. Sundhedsøkonomen kalder det en fejl ikke at skrue på lønnen. Christina Windau Hay Lund mener, at den plan, der er præsenteret, mangler udsyn til der, hvor på problemerne er: - Kig ud på sygehusene. Der løbes så stærkt i forvejen. Man er nødt til at kigge på, hvordan holder vi dem, vi har - og hvordan får vi dem tilbage, siger hun. Selvom merarbejdet skal honoreres, løser det ikke problemet på langt sigt, slutter Christina Windau Hay Lund: - Vi er nødt til at snakke løn - ikke kun løn i forhold til at arbejde ekstra - men løn generelt.
Regeringen og regionerne har netop præsenteret en akutplan for sundhedsvæsenet. Men ansatte flygter stadig.